
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



				         Р Е Ш Е Н И Е 
№ РП-842-19-058

Днес, на 20.11. 2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Заместник-председател: Антон Славчев
Член: Антоанета Цонкова 
Член: Пламен Йоцов
Член: Силвия Къдрева
У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01-С-842/ 31.10.2019 г.
	Сигналът е насочен против Н.Н.Ю. – кмет на кметство с. Т., община К., област Д.
	В сигнала се съдържат твърдения за това, че като кмет на кметството в с.Т., община К., Н. е участвал в публични търгове за отдаване под наем на земеделски земи от общинския поземлен фонд (ОПФ), организирани от община К. периода 2016-2018 г. Има сключени договори за наем с община К. за земеделска земя/ ниви, друга селскостопанска територия, лозя, неидентифицирана собственост, пустеещи и необработваеми земи или полски пътища и/или пасища от ОПФ. Същият упражнява дейност и като земеделски производител. Освен това, за същия период могат да бъдат проверени и свързаните с Н.Ю. лица, в т.ч. и родителите му, за договори с общината, които не са упоменати в декларацията му за имущество и интереси. 
	Към сигнала няма приложени доказателства. 
При проверката относно допустимостта на сигнала се установи, че същият не отговаря на изискванията на чл. 47, ал.1 от ЗПКОНПИ – лицето, срещу което е подаден сигнала не попада в обхвата на лицата, заемащи висша публична длъжност по чл.6, ал.1 от ЗПКОНПИ.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, адрес, телефон за връзка и е подписан.
При проверка на електронните страници на ОИК К. е видно, че Н. Н. Ю. е избран за кмет на кметство с .Т. на проведените на 25.10.2015 г. местни избори за кметове и общински съветници, съгласно Решение № 121-МИ/НР от 26.10.2015 г. на ОИК К. Същият е преизбран за кмет на кметство с. Т., Община К. на проведените на 27.10.2019 г. местни избори за кметове и общински съветници, видно от Решение №95-МИ от 28.10.2019 г. на ОИК К.
На електронната страница на Община К., в Регистър на подадените декларации по чл.35, ал.1, т.2 от ЗПКОНПИ е публикувана Част II-Интереси от Декларация за имущество и интереси на Н.Ю., вх.№9/ 07.06.2018 г. От публичния регистър на декларациите е видно, че същият е подал декларация по чл.35, ал. 1 от ЗПКОНПИ и за 2018 г., вх. № 7/ 08.05.2019 г.

При така установената фактическа обстановка, Комисията стигна до следните правни изводи:

Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 
Н.Н.Ю. в качеството му на кмет на кметство с. Т., не е лице, заемащо висша публична длъжност и не попада в приложното поле на чл. 6, ал.1, т.1-50 от ЗПКОНПИ. Същият е лице по §2, ал.1, т.5 от Допълнителните разпоредби на ЗПКОНПИ. 
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност на Постоянната комисия на съответния Общински съвет, на основание чл.47, ал.5 от ЗПКОНПИ. 
Предвид гореизложеното, на основание чл. 27, ал. 2 от АПК, във вр. с чл.6, ал.1 и чл.47, ал.5, във връзка с §2, ал.5 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,
Р Е Ш И: 

ПРЕКРАТЯВА производството по сигнал с рег. № ЦУ01-С-842/ 31.10.2019 г. против Н. Н. Ю. с ЕГН ******.

ПРЕПРАЩА сигнал с рег. № ЦУ01-С-842/31.10.2019 г. на КПКОНПИ по компетентност на Постоянната комисия по „Предотвратяване и установяване на конфликт на интереси“ към Общински съвет – К. за предприемане на необходимите действия.
След приключване на проверката по сигнала Постоянната комисия по „Предотвратяване и установяване на конфликт на интереси“ към Общински съвет – К. да уведоми КПКОНПИ за резултатите от същата.

Препис от решението да се изпрати на Окръжна прокуратура Д., с оглед преценка за реализиране на правомощията по чл. 76,  ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.


КОМИСИЯ:
Заместник - председател:………………/Антон Славчев/

Член:……………………………………./Антоанета Цонкова/

Член:……………………………………./Пламен Йоцов/

Член:……………………………………./Силвия Къдрева/

